എസ്.വി. സുനിലും വിരമിച്ചു ന്യൂഡല്ഹി: രൂപിന്ദര് പാല് സിങ്, ബിരേന്ദ്ര ലാക്ര എന്നിവര്ക്കു പിന്നാലെ എസ്.വി. സുനിലും ഇന്ത്യന് ഹോക്കിയോടു വിടപറഞ്ഞു. കര്ണാടകയിലെ കൂര്ഗിലെ സോംവാര്പെട്ട് സ്വദേശിയാണു സുനില്. അര്ജുന അവാര്ഡ് ജേതാവായ അദ്ദേഹം 13 വര്ഷം ഇന്ത്യക്കു വേണ്ടി കളിച്ചു. 2007 ലെ ഏഷ്യാ കപ്പിലൂടെയാണ് അരങ്ങേറ്റം. 2011 ലെ ഏഷ്യന് ചാമ്ബ്യന്സ് ട്രോഫിയില് ഇന്ത്യക്കു സ്വര്ണം നേടിക്കൊടുത്തു. 2012 ലെ ചാമ്ബ്യന്സ് ട്രോഫിയില് വെള്ളി നേടിയ ടീമിലും അംഗമായി. 2014 ഇഞ്ചിയോണ് ഏഷ്യന് ഗെയിംസില് സ്വര്ണവും 2018 ലെ ജക്കാര്ത്ത ഗെയിംസില് വെങ്കലവും നേടി. 2012 ലെ ലണ്ടന്, 2016 ലെ റിയോ ഒളിമ്ബിക്സുകളില് ഇന്ത്യക്കു വേണ്ടി കളിച്ചു. ടോക്കിയോ ഒളിമ്ബിക്സിനുള്ള ടീമില് ഇടംലഭിച്ചില്ല. 32 വയസുകാരനായ സുനിലിന്റെ നേട്ടങ്ങളെ ഹോക്കി ഇന്ത്യ പ്രസിഡന്റ് ഗ്യാനേന്ദ്ര നിന്ഗോംബം പ്രകീര്ത്തിച്ചു. ടോക്കിയോ ഒളിമ്ബിക്സില് വെങ്കലം നേടിയ ടീം അംഗങ്ങളാണു രൂപിന്ദര് പാല് സിങും ബിരേന്ദ്ര ലാക്രയും. ആദ്യം ലാക്രയും പിന്നാലെ രൂപിന്ദറും വിരമിക്കല് പ്രഖ്യാപിച്ചു. ഡ്രാഗ് ഫ്ളിക്കറാണു രൂപിന്ദര്. പ്രതിരോധ താരമാണു ലാക്ര. പുതുമുഖങ്ങള്ക്കു വഴിമാറുകയാണെന്നാണു വിരമിക്കല് പ്രഖ്യാപിച്ച് രൂപിന്ദര് ട്വീറ്റ് ചെയ്തു. 30 വയസുകാരനായ താരം ഇന്ത്യക്കു വേണ്ടി 223 മത്സരങ്ങള് കളിച്ചു. 31 വയസുകാരനായ ലാക്ര ഒളിമ്ബിക് ടീമിലെ ഉപനായകന്മാരില് ഒരാളായിരുന്നു.